ከተለያዩ የሀገሪቱ ክፍሎች በሕገ ወጥ መንገድ ወደሱዳን ለመውጣት የተሰባሰቡ 96 ሴቶች በጎንደር ከተማ በአንድ ሆቴል ውስጥ በቁጥጥር ስር ዋሉ፡፡
ከሀገሪቱ የተለያዩ ክፍሎች በሕገ ወጥ መንገድ ወደሱዳን ለመውጣት የተሰባሰቡ 96 ሴቶች በጎንደር ከተማ አስተዳደር በአንድ ሆቴል ውስጥ ከሦስት ቀናት በፊት በፖሊስ ቁጥጥር ስር ውለዋል፡፡ ወጣቶቹ በአስቸጋሪ ሁኔታ ከዘጠኝ ቀናት በላይ በሆቴሉ በአንድ ክፍል ውስጥ መቆየታቸውንም ተናግረዋል፡፡ ወጣቶቹ የተያዙት ኅብረተሰቡ ለፖሊስ በሰጠው ጥቆማ መሠረት ነው፡፡ከትግራይ ክልል ሦስት፣ ከአማራ ክልል ሦስት፣ ከአዲስ አበባ አራት፣ ከኦሮሚያ ክልል 26 እና ከደቡብ ክልል 60 በአጠቃላይ 96 ሴት ወጣቶች በደላሎች የተሳሳተ መረጃ ጎንደር መግባታቸውን ተናግረዋል፡፡ ወጣቶቹ ዕድሜያቸው ከ14 እስከ 22 ዓመት የሚደርሱ ናቸው፡፡ አብመድ ካነጋገራቸው ወጣቶች መካከል መዓዛ ታረቀኝ ከመቀሌ እና አጂባ አለፋ ከኦሮሚያ አጋሮ እንደመጡ ገልጸው በሰጡት አስተያዬት ጎንደር እስከሚደርሱ ድረስ በሕጋዊ መንገድ እንጂ በሕገ ወጥ መንገድ ከሀገር እንደሚወጡ አያውቁም፡፡ ወጣቶቹ ከሀገር ለመውጣት ለደላሎች እስከ 20 ሺህ ብር ድረስ እንደከፈሉም ገልጸዋል፡፡